A Bizottság 3063/93/EK rendelete

(1993. november 5.)

a különleges minőségű méz termelésére irányuló támogatási rendszer tekintetében a 2019/93/EGK tanácsi rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendeletre [1] és különösen annak 12. cikke (4) bekezdésére,

tekintettel a közös agrárpolitika céljából alkalmazandó elszámolási egységről és átváltási árfolyamokról szóló, 1992. december 28-i 3813/92/EGK tanácsi rendeletre [2] és különösen annak 6. cikkére,

mivel a 2019/93/EGK rendelet 12. cikke támogatás nyújtását írja elő a kisebb égei-tengeri szigeteken termelt magas kakukkfűméz-tartalmú minőségi mézre; mivel meg kell állapítani e rendszer irányításának és a Közösség által előírt feltételek ellenőrzésének részletes szabályait;

mivel annak érdekében, hogy a legutóbb a 746/93/EGK rendelettel [3] módosított, a termelői csoportokról és azok társulásairól szóló, 1978. június 19-i 1360/78/EGK tanácsi rendeletben [4] meghatározott szervezetekbe tömörült méztermelőket ösztönözzék forgalmazási rendszereiknek a piaci követelményekhez igazodó fejlesztésére és minőségi termékek előállítására, a támogatás nyújtásának feltétele a Görögország által kijelölt nemzeti hatóság által elfogadott éves intézkedési program végrehajtása; mivel e célok teljesítéséhez a program során egyrészt génjavítást, a kaptárok átalakítását, gépesítést és a méhészek új termelési technikákra irányuló szakképzését kell megvalósítani, másrészt piaci tanulmányokat kell készíteni, továbbá kutatást kell végrehajtani, amely az új csomagolási módokra és a kereskedelmi vásárokon való értékesítés ösztönzésére irányul;

mivel e szabályoknak ki kell terjedniük a támogatás iránti kérelem benyújtására rendelkezésre álló időszakok meghatározására, továbbá az e kérelemben foglalt minimális információtartalomra, a kérelem elbírálásának időtartamára, a támogatásoknak az illetékes hatóság általi kifizetésére és a Bizottságnak a támogatás kifizetéséről szóló tájékoztatására is; mivel e rendelkezéseknek tartalmazniuk kell az e támogatási rendszer megfelelő alkalmazásának biztosításához szükséges ellenőrzéseket és az e szabályok be nem tartása esetén alkalmazandó rendelkezéseket;

mivel a támogatási rendszer végrehajtása céljából eltéréseket engedélyeznek az 1993. évi termelési támogatások kérelmezésével és kifizetésével kapcsolatos időpontok vonatkozásában;

mivel az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

A kisebb égei-tengeri szigetekre jellemző, magas kakukkfűméz-tartalmú minőségi méz termelésére irányuló támogatást az 1360/78/EGK rendelet alapján olyan elismert méztermelői csoportoknak lehet adni, amelyek éves intézkedési programokat vállalnak, hogy javítsák azon feltételeket, amelyek a minőségi méz forgalmazására és értékesítésének ösztönzésére irányulnak.

1994 végéig azonban minden olyan méhésznek jár a támogatás, aki legalább 10, a görög hatóság által nyilvántartott, helyhez kötött kaptárral folytat méztermelést.

2. cikk

(1) Az intézkedési program a következő célokkal rendelkezik:

- a forgalmazás javítása új technológia bevezetésével, a pergetés, tisztítás és szűrés gépesítésével, valamint szakképzéssel,

- a hozam fenntartása azáltal, hogy a kiöregedett anyaméheket kétéves időközönként az adott területnek megfelelő hibridre cserélik,

- a minőségi méz értékesítésének ösztönzése piaci tanulmányok, új csomagolási módok kialakítása, valamint vásárok és egyéb kereskedelmi események szervezése, illetve az azokon való részvétel útján.

(2) A méztermelői csoportok jóváhagyás céljából benyújtják a programokat a görög hatóságnak. A görög hatóság a szükségesnek ítélt változtatásokra való felhívást követően a program benyújtásától számított két hónapon belül határoz annak elfogadásáról vagy elutasításáról.

3. cikk

(1) Az adott évi termeléssel kapcsolatos támogatás iránti kérelmet az érintett fél a görög hatóságnak az utóbbi által meghatározott időszakban, legkésőbb a tárgyév szeptember 30. napjáig nyújtja be. Amennyiben e határidő a vis maior esetének kivételével nem teljesül, a lehetséges támogatás 20 %-kal csökken. Nem fizetnek ki támogatást olyan kérelemre, amelyet több, mint 20 nappal a görög hatóság által megállapított határidőt követően nyújtanak be.

Az 1993-as év tekintetében azonban a támogatási kérelmeket legkésőbb ezen év december 15. napjáig lehet benyújtani.

(2) A támogatási kérelem legalább a következő információt tartalmazza:

- a méztermelői csoport neve és címe, vagy a méhész vezetékneve, keresztneve és címe,

- a méztermelésbe bevont, helyhez kötött kaptárak száma és a görög hatóság által adott nyilvántartási szám,

- a támogatási kérelem alapjául vett időszak során termelt magas kakukkfűméz-tartalmú méz mennyisége.

(3) Amennyiben a támogatási kérelmekben összesen feltüntetett kaptárak száma meghaladja a 2019/93/EGK rendelet 12. cikke (3) bekezdésében meghatározott kaptárak maximális számát, az illetékes hatóság valamennyi kérelemre egységesen alkalmazandó csökkentési együtthatót állapít meg.

4. cikk

Görögország az adott időszak december 31. napjáig fizeti ki a támogatást az intézkedési program tényleges végrehajtásának százalékos arányában. Amennyiben az arány nem éri el az 50 %-ot, nem fizetnek ki támogatást.

Az 1993-as év tekintetében azonban a támogatást legkésőbb 1994. február 28-ig lehet kifizetni.

5. cikk

Görögország legkésőbb minden év január 31-ig értesíti a Bizottságot a következőkről:

- a támogatási kérelmet benyújtott termelői csoportok, illetve egyéni méhészek száma,

- a kaptárak száma, amelyekre a termelői csoportok, illetve az egyéni méhészek támogatási kérelmet nyújtottak be, és amelyekre támogatásban részesültek,

- az esetlegesen figyelembe vett csökkentési együttható,

- az elfogadott intézkedési program,

- a feltárt szabálytalanságok és az ebben érintett kaptárak száma.

Az 1993-as év vonatkozásában azonban ezen adatokat legkésőbb 1994. március 15-ig kell közölni.

6. cikk

(1) Görögország helyszíni ellenőrzések útján győződik meg a támogatási kérelmekben közölt információ pontosságáról és a támogatási feltételek figyelembevételéről.

(2) A helyszíni ellenőrzések a benyújtott kérelmeknek legalább 10 %-ára terjednek ki. Az 1993-as év vonatkozásában azonban ezen arány csak 5 %. Amennyiben jelentős számban derül fény szabálytalanságra, az illetékes hatóság további ellenőrzéseket folytat az adott év során, és megfelelőképpen növeli a következő évben ellenőrizendő kérelmek arányát.

A görög hatóság kockázatelemzéssel határozza meg, hogy mely kérelmek esetében végezzen helyszíni ellenőrzést, amely során biztosítják, hogy kiválasszanak egy reprezentatív mintát.

A helyszíni ellenőrzések a következőkre vonatkoznak:

- a kérelemben közölt kaptárak száma,

- az intézkedési program végrehajtása.

7. cikk

(1) Támogatás téves kifizetése esetén az illetékes hatóság behajtja a kifizetett összeget, a kifizetéstől a tényleges visszafizetésig számított kamattal együtt.

Az alkalmazott kamatláb megegyezik a nemzeti jog értelmében elrendelt hasonló behajtások esetén alkalmazott kamatlábbal.

(2) Amennyiben a támogatás behajtására az érintett félnek felróható szabálytalanság miatt kerül sor, akár szándékosság, akár súlyos gondatlanság miatt, a görög hatóság – az (1) bekezdésben említett kamatra vonatkozó rendelkezés sérelme nélkül – további 20 %-kal megnövelve hajtja be a jogtalanul felvett összeget. Az érintett fél a következő év tekintetében nem részesülhet a támogatási rendszerből.

(3) A támogatás behajtott összegét és a kamatot az érintett kifizető ügynökségnek, illetve hatóságnak kell befizetni, és azoknak le kell ezen összegeket vonni a Közösség pénzügyi hozzájárulásának arányában azon költségekből, amelyeket az Európai Mezőgazdasági Orientációs és Garanciaalap finanszírozott.

8. cikk

Az egyes években a támogatási összeg nemzeti pénznemre történő átváltási árfolyama az, amely a támogatási kérelmek benyújtására rendelkezésre álló időszak első napján érvényes mezőgazdasági átváltási árfolyam.

9. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. november 5-én.

a Bizottság részéről

René Steichen

a Bizottság tagja

[1] HL L 184., 1993.7.27., 1. o.

[2] HL L 387., 1992.12.31., 1. o.

[3] HL L 77., 1993.3.31., 14. o.

[4] HL L 166., 1978.6.23., 1. o.

--------------------------------------------------